Astrid Tjalk

**Astrid Tjalk** (født **Astrid Hildegard Larsen** 27. mai 1925 i Hornbæk, død 19. februar 2014 samme sted) var en dansk kunsthåndverker og bildekunstner, særlig kjent for sin keramikk.  
  
 

## Livsløp
Tjalk vokste opp i Hornbæk på Nord-Sjælland. På farssiden kom hun fra en gammel Hornbæk-familie, mens moren kom fra Skåne. Tjalk viste tidlig interesse og talent for tegning, og studerte fra 1941 ved Kunsthåndværkerskolen i København. Etter dette jobbet Tjalk for Kähler keramiske verksted i Næstved på Sør-Sjælland. I 1955 etablerte hun Fyrbo Keramikk i Næstved med sin mann Tage O. Nielsen, og de tok da begge kunstnernavnet Tjalk. I 1960 flyttet både ekteparet og virksomheten til Hornbæk.

## Livsverk
### Kähler keramikk
Da Tjalk 19 år gammel begynte hos Kähler i 1944, var det først som mønstermaler. Men som for Signe Steffensen og Elisabeth Ahlmann før henne, ble jobben som mønstermaler hos Kähler utgangspunkt for en egen kunstnerisk karriere. Tjalk viste tidlig vilje til å gå egne veier. Hos Kähler arbeidet hun selvstendig og på egne premisser, og fikk da også sitt eget atelier. Mange av Tjalks arbeider for Kähler har form av stiliserte fiske- eller dyremotiver på vaser eller fat. Også malerteknisk gikk hun egne veier, for å oppnå nye effekter. De keramiske emnene som hun dekorerte var ofte formgitt av Nils Kähler. Peder Rasmussen, forfatteren av boken «Kählers værk», skriver at Tjalk demonstrerer en «ekte modernistisk dekorasjonslyst» i sine arbeider.
 
Image:Astrid Tjalk student work.jpg|Studentarbeid, 1943
Image:Astrid Tjalk for Kähler tray with sketches 1945.jpg|Fat og skisser, 1945
Image:Astrid Tjalk plate 1946.jpg|Tallerken, 1946
Image:Astrid Tjalk tray with lid 1946.jpg|Fat med lokk, 1946
Image:Astrid Tjalk for Kähler 1950 I.jpg|Skål, tidlig 1950-årene
Image:Astrid Tjalk for Kähler, early 1950s A.jpg|Skål, tidlig 1950-årene


### Fyrbo keramikk
I 1955 sluttet Tjalk hos Kähler og etablerte Fyrbo keramikk i Næstved sammen med sin mann. I denne tiden gikk keramikeren Karen Bennicke i lære hos Tjalk. Ellers hadde ikke Fyrbo keramikk andre ansatte enn ekteparet selv, som livet ut livnærte seg fra foretaket. I 1960 flyttet de tilbake til Hornbæk, og fortsatte virksomheten der. Etter hvert ble mye av produksjonen innrettet mot mindre produkter som smykker og veggfliser i keramikk. I Danmark ble produksjonen hovedsakelig solgt gjennom veletablerte forhandlere som Magasin du Nord, Illums Bolighus og Den Permanente. Men mye av produksjonen ble eksportert til USA, og en del også til andre land i Nord-Europa og til Sør-Afrika. 
 
Image:Astrid Tjalk Vase for Fyrbo.jpg|Vase, sent 1950-årene
Image:Astrid Tjalk for Fyrbo, late 1950s.JPG|Veggflis, sent 1950-årene
Image:Astrid Tjalk Brooches for Fyrbo.jpg|Brosjer, sent 1950-årene
Image:Astrid Tjalk Vases for Fyrbo.jpg|Vaser, sent 1950-årene
Image:Astrid Tjalk for Fyrbo, late 1950s II.jpg|Veggflis, sent 1950-årene
Image:Astrid Tjalk Plate for Fyrbo.jpg|Fat, sent 1950-årene
Image:Astrid Tjalk Tile for Fyrbo.jpg|Veggflis, tidlig 1960-årene
Image:Astrid Tjalk Brooches and sketches.jpg|Brosjer, 1960-årene
Image:Astrid Tjalk Pendant for Fyrbo.jpg|Anheng, rundt 1970
Image:Astrid Tjalk for Fyrbo, early 1970s.JPG|Anheng, tidlig 1970-årene
Image:Astrid Tjalk Rings for Fyrbo.jpg|Ringer, tidlig 1970-årene
Image:Astrid Tjalk for Fyrbo, early 1970s II.jpg|Anheng, tidlig 1970-årene


### Bildekunst
Tjalk fortsatte å tegne og male hele livet. Hornbæk, med husene, havnen og stranden, har gitt mange av motivene i hennes bildekunst. Hennes oljemalerier har vært utstilt, men ble i liten grad gjenstand for salg. Akvareller og tegninger solgte hun mer av, og da først og fremst lokalt i Hornbæk.
 
Image:Astrid Tjalk Still life of the beach 1985 I.jpg|Akvarell, 1985
Image:Astrid Tjalk Still life of the beach 1985 II.jpg|Akvarell, 1985
Image:Astrid Tjalk Hornbæk beach 1985 II.jpg|Akvarell, 1985
Image:Astrid Tjalk Hornbæk beach 1985 I.jpg|Akvarell, 1985
Image:Astrid Tjalk Kullen 1985 I.jpg|Akvarell, 1985
Image:Astrid Tjalk Kullen 1985 II.jpg|Akvarell, 1985


## Ettermæle
### Samlinger og utstillinger
Den største offentlige samlingen av Tjalks tidlige keramiske arbeider finnes i Næstved Museums samling av dansk kunsthåndverk fra det 19. og 20. århundre. Hun har vært representert på flere viktige utstillinger i Danmark. I 1955 deltok hun på Charlottenborg Forårsudstilling med keramiske verker som hun hadde laget for Kähler og tre år senere deltok hun med to oljemalerier samme sted. Hun har også utstilt på Kunstnernes Påskeudstilling i Aarhus, Kunstmuseet Sophienholm, Det danske Kunstindustrimuseum og *Maison du Danemark* i Paris. Etter Tjalks død ble det sommeren 2014 holdt en lokal minneutstilling i Hornbæk Bibliotek.

### Litteratur
Ane Maria og Annimi Holst Schmidt presenterer en rekke av Tjalks verker i boken *Kähler og Keramikken* fra 2001. I boken *Kählers Værk* fra 2002 har Peder Rasmussen viet et eget delkapittel til Tjalks bidrag i tiden hos Kähler. I desember 2005 utga Hornbækegnens historiske forening og lokalhistoriske arkiv et eget temanummer av tidsskriftet *Hornbækegnen* om Tjalk, forfattet av Lohne Kuhlmann.

## Referanser


## Kilder
* 
* 
* 
* 
* 
* 

## Eksterne lenker
* Holmegaard Værk, med samlinger av keramikk fra Kähler